b'\n_START_ARTICLE_\nAtmosferos sl\xc4\x97gis\n_START_PARAGRAPH_\nAtmosferos sl\xc4\x97gis \xe2\x80\x93 toks sl\xc4\x97gis, kuriuo kiekviename atmosferos ta\xc5\xa1ke oras suspaud\xc5\xbeiamas auk\xc5\xa1\xc4\x8diau esan\xc4\x8di\xc5\xb3 atmosferos sluoksni\xc5\xb3 ir pats slegia aplink\xc4\x85. Atmosferos sl\xc4\x97g\xc4\xaf 1643\xc2\xa0m. atrado paskutinis Galil\xc4\x97jaus mokinys Evangelistas Tori\xc4\x8delis (it. Evangelista Torricelli)._NEWLINE_Atmosferos sl\xc4\x97gis apatiniuose sluoksniuose kei\xc4\x8diasi grei\xc4\x8diau negu vir\xc5\xa1utiniuose. Auk\xc5\xa1tis, per kur\xc4\xaf atmosferos sl\xc4\x97gis pasikei\xc4\x8dia vienu vienetu, vadinamas barometriniu \xc5\xbeingsniu (mm Hg\xc2\xa0\xe2\x80\x93 nPa\xc2\xa0\xe2\x80\x93 mbar)._NEWLINE_Horizontalusis barinis gradientas\xc2\xa0\xe2\x80\x93 tai sl\xc4\x97gio kitimas horizontalioje plok\xc5\xa1tumoje izobaroms statmena kryptimi. Jis matuojamas mbar (hPa)/100\xc2\xa0km. Horizontalaus barinio gradiento dyd\xc4\xaf rodo izobar\xc5\xb3 tankumas: kuo jos tankesn\xc4\x97s, tuo didesnis horizontalusis barinis gradientas, taigi jis atvirk\xc5\xa1\xc4\x8diai proporcingas atstumui tarp izobar\xc5\xb3. Vidutin\xc4\x97 horizontalaus barinio gradiento vert\xc4\x97 lygi 1-3 mbar/100\xc2\xa0km._NEWLINE_Oro tankis did\xc4\x97ja did\xc4\x97jant sl\xc4\x97giui ir ma\xc5\xbe\xc4\x97jant oro temperat\xc5\xabrai. Ta\xc4\x8diau did\xc5\xbeiausi oro tankio pasikeitimai vyksta kintant sl\xc4\x97giui. Patys \xc5\xbeemiausi oro sluoksniai, kuriuos slegia visas atmosferos storis, turi did\xc5\xbeiausi\xc4\x85 tank\xc4\xaf. D\xc4\x97l oro tankio ma\xc5\xbe\xc4\x97jimo kylant auk\xc5\xa1tyn tampa ai\xc5\xa1ku, kad sl\xc4\x97gio kitimas vyksta grei\xc4\x8diau \xc5\xbeemuose oro sluoksniuose negu vir\xc5\xa1utiniuose. Lygiai t\xc4\x85 pat\xc4\xaf galima pasakyti, kad \xc5\xa1altoje oro mas\xc4\x97je sl\xc4\x97gis kylant auk\xc5\xa1tyn ma\xc5\xbe\xc4\x97ja grei\xc4\x8diau negu \xc5\xa1iltoje oro mas\xc4\x97je. Tod\xc4\x97l esant vienodam sl\xc4\x97giui prie \xc5\xbeem\xc4\x97s pavir\xc5\xa1iaus tam tikras sl\xc4\x97gis tam tikrame auk\xc5\xa1tyje \xc5\xa1iltoje oro mas\xc4\x97je bus auk\xc5\xa1\xc4\x8diau negu \xc5\xa1altoje oro mas\xc4\x97je._NEWLINE_Atmosferos sl\xc4\x97gis susidaro d\xc4\x97l gravitacin\xc4\x97s \xc5\xbdem\xc4\x97s traukos (oras turi svor\xc4\xaf). Oro sl\xc4\x97gio matavimo prietaisas\xc2\xa0\xe2\x80\x93 barometras. Da\xc5\xbeniausiai naudojami gyvsidabrio barometras ir barometras-aneroidas. Oro sl\xc4\x97gis matuojamas ir elektroniniais prietaisais. Oro sl\xc4\x97gis matuojamas hektopaskaliais (hPa) arba milibarais (mb). Vidutinis (normalus) oro sl\xc4\x97gis j\xc5\xabros lygyje yra 1013 hPa. Esant tokiam sl\xc4\x97giui, oras spaud\xc5\xbeia \xc5\xbdem\xc4\x97s pavir\xc5\xa1i\xc5\xb3 1,013 kg/cm2 j\xc4\x97ga. Atmosferos sl\xc4\x97gio nejau\xc4\x8diame, nes m\xc5\xabs\xc5\xb3 organizmo viduje jis toks pat kaip ir i\xc5\xa1or\xc4\x97je. Atmosferos sl\xc4\x97gis kei\xc4\x8diasi\xc2\xa0\xe2\x80\x93 priklauso nuo auk\xc5\xa1\xc4\x8dio v.j.l. ir temperat\xc5\xabros.\n_START_SECTION_\nAtmosferos sl\xc4\x97gis ir auk\xc5\xa1tis vir\xc5\xa1 j\xc5\xabros lygio\n_START_PARAGRAPH_\nKylant \xc4\xaf vir\xc5\xa1\xc5\xb3, atmosferos sl\xc4\x97gis krinta, nes ma\xc5\xbe\xc4\x97ja slegiantis oro stulpas. Nuo j\xc5\xabros lygio iki 1\xc2\xa0km auk\xc5\xa1\xc4\x8dio oro sl\xc4\x97gis nukrinta vidutini\xc5\xa1kai apie 10 hPa kas 100\xc2\xa0m. Dar auk\xc5\xa1\xc4\x8diau \xc5\xa1is kritimas l\xc4\x97t\xc4\x97ja. 5\xc2\xa0km auk\xc5\xa1tyje oro sl\xc4\x97gis beveik perpus ma\xc5\xbeesnis nei j\xc5\xabros lygyje, o 15\xc2\xa0km auk\xc5\xa1tyje\xc2\xa0\xe2\x80\x93 net 8 kartus. Bet kurios vietos normalaus oro sl\xc4\x97gio rodiklis priklauso nuo jo auk\xc5\xa1\xc4\x8dio v.j.l. Pavyzd\xc5\xbeiui, Vilniaus (101\xc2\xa0m v.j.l., Katedros aik\xc5\xa1t\xc4\x97je) normalus oro sl\xc4\x97gis yra 1003 hPa, o Madrido (667\xc2\xa0m v.j.l.)\xc2\xa0\xe2\x80\x93 946 hPa.\n_START_SECTION_\nAtmosferos sl\xc4\x97gio \xc5\xbeem\xc4\x97lapiai\n_START_PARAGRAPH_\n\xc5\xbdem\xc4\x97lapiuose oro sl\xc4\x97gis vaizduojamas izobaromis. Sinoptiniuose \xc5\xbeem\xc4\x97lapiuose atmosferos sl\xc4\x97gis vaizduojamas konkre\xc4\x8diuoju laiku. Klimato \xc5\xbeem\xc4\x97lapiuose nurodomas vidutinio atmosferos sl\xc4\x97gio pasiskirstymas tam tikr\xc4\x85 m\xc4\x97nes\xc4\xaf pagal daugiame\xc4\x8di\xc5\xb3 steb\xc4\x97jim\xc5\xb3 rezultatus.'